b'\n_START_ARTICLE_\nPepe & Paradise\n_START_PARAGRAPH_\nPepe & Paradise oli suomalainen vuonna 1968 perustettu yhtye. Sen levytykset olivat l\xc3\xa4hinn\xc3\xa4 suomenkielist\xc3\xa4 iskelm\xc3\xa4\xc3\xa4, mutta keikoilla yhtye esitti my\xc3\xb6s englanninkielist\xc3\xa4 jazz- ja soul-vaikutteista rockia.\n_START_SECTION_\nVarhaiset vuodet ja yhteisty\xc3\xb6 Tapani Kansan kanssa\n_START_PARAGRAPH_\nAlun perin Paradise-nimell\xc3\xa4 esiintynyt yhtye muodostui Frankies-yhtyeest\xc3\xa4, joka s\xc3\xa4esti laulaja Johnny Liebkindi\xc3\xa4 h\xc3\xa4nen vuoden 1968 kes\xc3\xa4kiertueellaan Suoraan syd\xc3\xa4meen. Kiertueella oli vierailevana solistina Pepe Willberg. Syksyll\xc3\xa4 1968 perustettuun Paradise-yhtyeeseen liittyiv\xc3\xa4t Pepen lis\xc3\xa4ksi saksofonisti, klarinetisti ja huilisti Erkki "Unde" Lehtola, basisti Jorma "Kalle" Kalenius ja rumpali Antero "Ande" P\xc3\xa4iv\xc3\xa4l\xc3\xa4inen. Willberg itse lauloi ja soitti kitaraa. _NEWLINE_Seuraavana syksyn\xc3\xa4 1969 Paradise yhdistyi Tapani Kansan yhtyeen kanssa ja jatkoi Kansan s\xc3\xa4estysyhtyeen\xc3\xa4 kev\xc3\xa4\xc3\xa4seen 1970. Yhtyeess\xc3\xa4 soittivat t\xc3\xa4ll\xc3\xb6in edell\xc3\xa4 mainittujen lis\xc3\xa4ksi saksofonisti, huilisti Erik "Dani" Dannholm, kitaristi Seppo Keurulainen ja basisti Christer "Kicke" Bergholm, joka tuli Kaleniuksen tilalle. Keurulainen ja Bergholm olivat soittaneet aiemmin yhdess\xc3\xa4 Willbergin kanssa Jormas-yhtyeess\xc3\xa4. Kev\xc3\xa4\xc3\xa4ll\xc3\xa4 1970 Paradisen ja Tapani Kansan tiet erosivat, ja yhtye alkoi esitt\xc3\xa4\xc3\xa4 omaa ohjelmistoaan. Samaan aikaan kitaristi Keurulainen lopetti b\xc3\xa4ndiss\xc3\xa4 ja mukaan tuli Hammondia ja muita kosketinsoittimia soittava Heikki "Pedro" Hietanen. Lokakuussa 1970 Unde Lehtola meni armeijaan ja b\xc3\xa4ndiin tuli silloin trumpetisti Markku Johansson.\n_START_SECTION_\n1970-luvun vuodet\n_START_PARAGRAPH_\nYhtye levytti ensimm\xc3\xa4isen singlens\xc3\xa4 vuonna 1970 Ruotsissa, jossa Paradise oli saanut menestyst\xc3\xa4 erityisesti Tukholman Gyllene Cirkeln -klubilla. Singlen A-puolella oli Albert Hammondin ja Mike Hazlewoodin tekem\xc3\xa4 kappale "Dark Side of the Moon" sek\xc3\xa4 B-puolella Pepe Willbergin s\xc3\xa4velt\xc3\xa4m\xc3\xa4 ja sanoittama "My Child". Singlen tuotti Ruotsissa asuva britti Roger Wallis. Mukana olivat Pepen lis\xc3\xa4ksi saksofonistit Dannholm ja Lehtola, kitaristi Keurulainen ja basisti Bergholm. Rumpuja soitti Antero P\xc3\xa4iv\xc3\xa4l\xc3\xa4inen._NEWLINE_Syksyll\xc3\xa4 1970 b\xc3\xa4ndin nimeksi vakiintui Pepe & Paradise. Kev\xc3\xa4\xc3\xa4ll\xc3\xa4 1971 yhtye alkoi tehd\xc3\xa4 radio\xc3\xa4\xc3\xa4nityksi\xc3\xa4 Yleisradiolle. Kes\xc3\xa4ll\xc3\xa4 Pepe & Paradise teki pitk\xc3\xa4n Folkparken-kiertueen Ruotsissa. Bergholm lopetti b\xc3\xa4ndiss\xc3\xa4 ennen kiertuetta ja basistiksi tuli Pekka "Pave" Maijanen._NEWLINE_Vuosi 1972 oli b\xc3\xa4ndin l\xc3\xa4pimurtovuosi. Pepe & Paradise teki kuukausittaista Paratiisi-radiosarjaa, oli mukana MTV:n Pinnalla-musiikkiohjelmassa houseb\xc3\xa4ndin\xc3\xa4, levytti Finnlevylle suurimmat hittins\xc3\xa4 "El\xc3\xa4m\xc3\xa4lt\xc3\xa4 kaiken sain" ja "Sotilaat, kansat, maat" sek\xc3\xa4 teki Love Recordsille Henrik Otto Donnerin s\xc3\xa4vellyksist\xc3\xa4 koostuvan albumin Niin v\xc3\xa4h\xc3\xa4n on aikaa. Yhtyeen 1970-luvun muita hittej\xc3\xa4 olivat "Aamu" ja "Toiset meist\xc3\xa4"._NEWLINE_Syksyll\xc3\xa4 1972 Lehtola lopetti soittamisen ja tilalle tuli lyhyeksi ajaksi Paavo Honkanen. Honkasen kuoltua t\xc3\xa4m\xc3\xa4n tilalle tuli Pertti "Kalle" F\xc3\xa4lt, joka soitti saksofonia ja huilua. T\xc3\xa4ss\xc3\xa4 kokoonpanossa Pepe & Paradise esiintyi muun muassa Hesperian y\xc3\xb6kerhossa Helsingiss\xc3\xa4. V\xc3\xa4hitellen b\xc3\xa4ndin j\xc3\xa4senet joko lopettivat tai siirtyiv\xc3\xa4t muihin b\xc3\xa4ndeihin, ja Pepe & Paradise lopetti toimintansa.\n_START_SECTION_\nComeback 1990-luvulla\n_START_PARAGRAPH_\nVuonna 1992 Pepe & Paradise alkoi esiinty\xc3\xa4 silloin t\xc3\xa4ll\xc3\xb6in erityisesti Back to the Sixties -tapahtumissa. Mukana ovat olleet Willberg, P\xc3\xa4iv\xc3\xa4l\xc3\xa4inen, Lehtola, Johansson, Bergholm ja F\xc3\xa4lt sek\xc3\xa4 uusina j\xc3\xa4senin\xc3\xa4 kitaristi Jari "Hein\xc3\xa4" Nieminen (tai Jarmo Nikku) ja kosketinsoittaja Ky\xc3\xb6sti Laihi. T\xc3\xa4ll\xc3\xa4 kokoonpanolla (Laihin tilalla Hietanen) Pepe & Paradise levytti kappaleen "Sana Sana Saa (African Folk Song)", joka on mukana vuonna 2000 ilmestyneell\xc3\xa4 70\'s Radio Hits -albumilla. Levyn muut kappaleet on alun perin \xc3\xa4\xc3\xa4nitetty 1970-luvun alussa Yleisradiolle ja masteroitu uudelleen digitaalisesti.'